二禽
作者：方岳
朝代：宋

paragraphs: 鵲噪令公喜，鴉噪令公怒。
福兮挽不來，禍兮推不去。
咄哉之二蟲，於爾竟何與。
茅簷新雨晴，鵲聲哢圓嗉。
主人顔色和，甘諛終不悟。
禍常十八九，鴉故告之故。
城頭尾畢逋，唾者滿行路。
佞鵲不我忤，忠鴉不我誤。
試嘗問主人，無乃乖好惡。
嗚呼平生所聞唐太宗，切齒不平田舍翁。
昨朝墳上土花墮，斷碑零落悲秋風。